TTA หวังปีนี้พลิกมีกำไรหลังแนวโน้มค่าระวางเรือฟื้นตัวครึ่งปีหลัง
TTA หวังปีนี้พลิกมีกำไรหลังแนวโน้มค่าระวางเรือฟื้นตัวครึ่งปีหลัง
30 พ.ค. 2559

นายวิทวัส เวชชบุษกร ผู้อำนวยการ สายงานการเงินและการบริหารการลงทุน บริษัท โทรีเซนไทย เอเยนต์ซีส์ จำกัด (มหาชน) หรือTTA เปิดเผยว่า บริษัทลุ้นผลประกอบการทั้งปีพลิกกลับมามีกำไร แม้ไตรมาส 1/59 จะมีผลขาดทุนอยู่ 230.68 ล้านบาท และไตรมาส 2/59 ยังไม่มั่นใจว่าจะออกมาเป็นอย่างไร แต่เนื่องจากปีนี้บริษัทอาจไม่ต้องบันทึกด้อยค่าสินทรัพย์ที่ไม่ใช่เงินสดเหมือนในปีก่อนที่บันทึกสูงถึง 1.15 หมื่นล้านบาท และหากครึ่งปีหลังค่าระวางเรือปรับตัวดีขึ้นมาที่ระดับ 7,000-8,000 เหรียญสหรัฐ/ลำ/วัน
ขณะที่บริษัทมองว่าค่าระวางเรือน่าจะผ่านจุดต่ำสุดไปแล้วและเริ่มฟื้นตัวขึ้น โดยปริมาณเรือของโลกจะปรับเข้าสู่จุดสมดุลภายในปี 60-61 เนื่องจากขณะนี้ปริมาณเริ่มทรงตัว ไม่ได้เพิ่มจำนวนขึ้นแล้ว ในขณะเดียวกันมองว่าเศรษฐกิจโลกจะฟื้นตัว ซึ่งจะเป็นผลดีต่อธุรกิจการขนส่งทางเรือ
บริษัทเชื่อว่าผลการดำเนินงานมีแนวโน้มที่ดีเนื่องจาก 2 ธุรกิจหลัก คือ ธุรกิจวิศวกรรมเดินเรือของ บมจ.เมอร์เมด มารีนไทม์ มีแนวโน้มการทำกำไรในปีนี้มากขึ้นกว่าปีก่อน และมีปริมาณงานเพิ่มขึ้น และยังมีการขยายฐานลูกค้าออกไปสู่กลุ่มลูกค้าในตะวันออกกลางที่ดำเนินธุรกิจขุดเจาะน้ำมันเป็นหลัก
สำหรับธุรกิจปุ๋ยและคลังสินค้าให้เช่าในเวียดนามภายใต้ บมจ.พีเอ็ม โทรีเซน เอเชีย โฮลดิ้งส์  (PMTA) ในปีนี้ยังมีการเติบโตได้อย่างต่อเนื่อง โดยคาดปริมาณการขายที่ 2.2-2.3 แสนตัน โดยเน้นการส่งออกเป็นหลัก และล่าสุเบริษัทฯได้เพิ่มพื้นที่คลังสินค้าให้เช่าอีก 8,200 ตารางเมตร ทำให้ปัจจุบันบริษัทฯมีพื้นที่รวม 55,000 ตารางเมตร ซึ่งปัจจุบันมีผู้เช้าเต็มพื้นที่แล้ว
นายวิทวัส กล่าวต่อว่า บริษัทยังมองหาการเข้าซื้อกิจการอย่างต่อเนื่อง โดยปัจจุบันราคาน้ำมันที่ปรับลดลงมาอยู่ในระดับต่ำ ทำให้มูลค่าของสินทรัพย์ลดลง จึงเป็นโอกาสในการเข้าซื้อ แต่อย่างตาม ยังต้องพิจารณาถึงความเหมาะสมของราคาและผลตอบที่ดีในการเข้าไปลงทุนด้วย